Legal Document

Category: 1738

Text:
42. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 1071 της 24 Νοεμ./1 Δεκ. 1980 (ΦΕΚ Α΄ 272) Περί καθορισμού τιμολογίων νοσηλίων τω Νοσοκομείων και των ιδιωτικών κλινικών. Έχοντας υπόψη: 1.Τις διατάξεις της παρ. 13 του άρθρ. 12 του Νόμ. 3796/1957 «περί διαβαθμίσεως και εντάξεως προσωπικού κατέχοντος προσωρινάς θέσεις». 2.Τη 1050/1980 γνωμοδότηση του Συμβουλίου της Επικρατείας, με πρόταση του Υπουργού Κοινωνικών Υπηρεσιών, αποφασίζουμε: Άρθρ.1.-1.Το νοσήλιο που προβλέπεται από τις διατάξεις του άρθρ. 1 του 234/80 Π.Δ/τος αυξάνεται κατά ποσοστό 40% όταν πρόκειται για ασθενείς που νοσηλεύονται σε Νοσηλευτικά Ιδρύματα από εκτεταμένα εγκαύματα. Εκτεταμένο έγκαυμα θεωρείται το έγκαυμα που καταλαμβάνει το 40% και άνω της επιφανείας του σώματος του ασθενούς. 2.Τα ποσά του ενοποιημένου (κλειστού) νοσηλίου που προκύπτουν από την εφαρμογή των διατάξεων της παρ. 2 του άρθρ. 1 του 234/80 Π.Δ/τος στρογγυλοποιούνται στην επομένη δεκάδα. 3.(Προστίθεται εδάφ. ιγ΄ στο τέλος της παρ. 2 άρθρ. 2 Π.Δ. 234/1980, ανωτ. αριθ. 39). Άρθρ.2.-«Για την ειδική θεραπευτική αγωγή σαν εσωτερικών ασθενών των απροσάρμοστων παιδιών που αναφέρονται οι διατάξεις του άρθρ. 1 του Π.Δ. 750/1975 και του άρθρ. 1 του παρόντος Δ/τος, αναγνωρίζεται από το Δημόσιο, σαν ημερήσια αποζημίωση, δαπάνη που δεν θα υπερβαίνει το μισό του ημερήσιου ενοποιημένου (κλειστού) νοσήλιου της Βα΄ θέσης των Γενικών Νοσοκομείων Αθήνας, που ισχύει κάθε φορά». Το άρθρ. 2 αντικαταστάθηκε ως άνω από το άρθρ. 2 Π.Δ. 250/26-30 Ιουν. 1987 (ΦΕΚ Α΄ 112).